Virallisen tietotoimiston lakkauttaminen
[Valtioneuvoston kanslian kirje virallisen tietotoimiston johtajalle.]

N:o 33/209 K.D.V.K.

1920.

N:o 332.

1920, maaliskuun 26 päivänä

Virallisen Tietotoimiston Johtajalle.

  Tänään tapahtuneessa esittelyssä on Valtioneuvosto nähnyt hyväksi Eduskunnan päätöksen mukaisesti lakkauttaa Valtioneuvoston kanslian yhteydessä toimivan Virallisen Tietotoimiston, luettuna ensi huhtikuun 1 päivästä. Samalla on Valtioneuvosto asiassa päättänyt seuraavaa:

Valtioneuvoston uutisten toimittamisesta sanomalehdille Virallisen Tietotoimiston lakkauttamisen jälkeen tekee Pääministeri Valtioneuvoston puolesta sopimuksen O.Y. Suomen Tietotoimiston kanssa;

protokollasihteeri Väinö Kahilainen, joka Virallisen Tietotoimiston yhteydessä on toimittanut sanomalehtikatsauksia Valtioneuvoston jäseniä ja Ulkoasiainministeriötä varten, toimittaa edelleenkin sanotut katsaukset, mutta siirretään hän sekä Virallisen Tietotoimiston konekirjoittaja ja lähetti ensi huhtikuun 1 päivästä Ulkoasiainministeriön Sanomalehtiosaston alaisiksi;

muiden Virallisen Tietotoimiston virkailijain toimet lakkaavat mainittuna huhtikuun 1 päivänä;

Virallisen Tietotoimiston virkailijat saavat aikaisemmin kantamansa palkkauksen lisäksi tämän vuoden kolmelta ensimäiseltä kuukaudelta seuraavat lisäpalkkiot: ensimäinen toimittaja 500 markkaa kuukaudelta eli yhteensä 1.500 markkaa, toinen toimittaja 400 markkaa kuukaudelta eli yhteensä 1.200 markkaa, apulaistoimittaja 300 markkaa kuukaudelta eli yhteensä 900 markkaa, konekirjoittaja 200 markkaa kuukaudelta eli yhteensä 600 markkaa sekä lähetti 100 markkaa kuukaudelta eli yhteensä 300 markkaa.

Tämän sekä että Valtioneuvoston kanslia on kehoittanut Valtiokonttoria Teille kuittausta vastaan suorittamaan edellämainitut lisäpalkkiot yhteensä 4.500 markkaa saa Valtioneuvoston kanslia, Valtioneuvoston päätöksen mukaisesti, Teille tiedoksi ja noudatettavaksi sekä asianomaisia toimenpiteitä varten täten ilmoittaa.

Pääministeri R. Erich.

Arvi E. Voutilainen.

</div>

Lähde
 Kansallisarkistossa oleva valtioneuvoston kanslian puhtaaksikirjoitetut kirjekonseptit 1920, Db:2.

Huomautus
 Asiaan liittyy muitakin valtioneuvoston kanslian kirjeitä, joita ei ole tallennettu.

Valtioneuvoston kanslian kirjeet